S-47/2023

I.

1. Mál þetta, sem dómtekið var 11. maí 2023, er höfðað með ákæru Héraðssaksóknara, útgefinni 22. september sl., á hendur X, kennitala [...], til heimilis að [...]:

,, fyrir brot gegn valdstjórninni með því að hafa, að kvöldi þriðjudagsins 20. september 2022, í fangaklefa á lögreglustöðinni [...], ráðist með ofbeldi á lögreglumann nr. [...]og slegið hann hnefahöggi í andlit með þeim afleiðingum að lögreglumaðurinn, sem varvið skyldustörf, hlaut af skurð á vinstri augabrún og mar á efra augnloki og mar á vinstra kinnbeini.“

Telst þetta varða við 1. mgr. 106. gr. almennra hegningarlaga nr. 19/1940.

Þess er krafist að ákærði verði dæmdur til refsingar og greiðslu alls sakarkostnaðar.“

2. Skipaður verjandi krefst þess að ákærði verði dæmdur til vægustu refsingar sem lög leyfa, og að hún verði skilorðsbundin. Þá krefst verjandinn hæfilegrar málflutningsþóknunar.

II.

1. Fyrir dómi hefur ákærði skýlaust viðurkennt sakargiftir, líkt og þeim er lýst í ákæru.

2. Fyrir liggur að ákærði var handtekinn að kveldi 20. september 2022, kl. 21:22, nærri heimili sínu á [...], en samkvæmt lögregluskýrslum var hann þá mjög ölvaður, en einnig í æstu skapi. Var tilefni handtökunnar að skömmu áður hafði lögreglu borist tilkynning um ölvunaratgang ákærða, en hann var í kjölfarið færður á lögreglustöðina á [...]. Í frumskýrslu lögreglu, en einnig í skýrslum þeirra fjögurra lögreglumanna, sem afskipti höfðu af ákærða eða voru á lögreglu stöðinni í greint sinn, segir frá því að ákærði hafi verið í annarlegu ástandi og að hann hafi m. a. viðhaft svigurmæli og ógnandi hegðun og þar á meðal eftir að hann hafði verið færður í fangaklefa. Fram kemur að fylgst hafi verið með ákærða í klefanum af öryggisástæðum, en hljóð- og myndefni þar um eru á meðal rannsóknargagna. Samkvæmt gögnum var m. a. haft tal af ákærða í gegnum lúgu á klefahurð nokkru eftir miðnættið, þ. e. aðfaranótt 21. september nefnt ár, og má m. a. heyra í upptökum að ákærði óskar eftir því að fá að fara á salerni, en er neitað af öryggisástæðum. Vegna atgangs og aðgerða ákærða tekst lögreglumönnum eigi að loka fyrrnefndri lúgu og eru klefadyrnar því opnaðar. Bregst ákærði þá skjótt við og verða í framhaldi af því átök með honum og tveimur lögreglumönnum, þ. á m. lögreglumanni nr. [...]. Leiðir þetta til þess að ákærði er færður með valdi á gólfið, en í framhaldi af því er beitt svokölluðum öryggisúða. Liggur fyrir að úði þessi fer einnig á lögreglumennina, og leiðir það til þess að lögreglumaður nr. [...]er í stuttan tíma einn með ákærða, ogsitur ofan á honum og heldur um hendur hans þar sem hann liggur á bakinu. Við þessar aðstæður nær ákærði að losa um hægri hönd sína og kýlir í framhaldi af því á gagnauga og vinstri augabrún nefnds lögreglumanns.

3. Á meðal rannsóknargagna er læknisvottorð um meiðsli lögreglumannsins nr. [...], en einnig yfirheyrsluskýrsla ákærða, sem tekin var eftir hádegi nefndan dag. Eftir skýrslutökuna var ákærða ekið til síns heima af lögreglu.

4. Með játningum ákærða, sem ekki er ástæða til að efa að sé sannleikanum samkvæm, sem og að áðurgreindum rannsóknargögnum lögreglu virtum, er að áliti dómsins nægjanlega sannað að ákærði hafi gerst sekur um þá háttsemi sem lýst er í ákæru. Er brot hans þar réttilega heimfært til laga.

Að öllu ofangreindu virtu verður ákærði sakfelldur fyrir þá háttsemi sem honum er gefin að sök.

Verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88/2008.

III.

1. Ákærði, sem er

[...] ára, hefur samkvæmt sakavottorði áður gerst sekur um refsiverða háttsemi og hefur af þeim sökum verið dæmdur til refsinga. Ákærði gekkst síðast und ir sektargreiðslu lögreglustjóra árið 2019 vegna umferðarlagabrots, en sakaferill hans hefur ekki áhrif í máli þessu, sbr. ákvæði 71. gr. laga nr. 19/1940.

2. Í máli þessu hefur ákærði verið fundinn sekur um alvarlegt brot gegn lögreglumanni, sem var að sinna skyldustörfum sínum á lögreglustöð, þann 21. september 2022, sbr. að því leyti ákvæði 180. gr. laga nr.88/2008.

Við ákvörðun refsingar ákærða ber m. a. að horfa til 2. málsliðar 1. mgr. 106. gr. almennra hegningarlaga nr. 19/1940 með síðari breytingum, enda beindust brot hans að opinberum starfsmanni, sem lögum samkvæmt hefur heimild til líkamlegrar valdbeitingar, sbr. að því leyti einnig ákvæði 1. og 6. tl. 1. mgr. 70. gr. hegningarlaganna.

Til málsbóta ber aftur á móti að horfa til þess að ákærði játaði brot sitt skýlaust og lýsti yfir iðran vegna háttseminnar, sbr. 8. tölulið 1. mgr. 70. gr. hegningarlaganna. Þykir refsing ákærða hæfilega ákveðin fangelsi í fjóra mánuði. Eins og hér stendur og þá m. a. að því virtu sem fram komu fyrir dómi um hagi ákærða fyrir dómi, sbr. að því leyti ákvæði 5. tl. hinnar síðast nefndu lagagreinar, þykir fær tað fresta fullnustu refsingarinnar og skal hún niður falla að liðnum þremur árum frá uppkvaðningu dómsins að telja, haldi hann almennt skilorð 57. gr. hegningarlaganna, sbr. 4. gr. laga nr. 22/1955.

3. Að kröfu ákæruvalds og með vísan til 1. mgr. 235. gr. laga nr. 88/2008 um meðferð sakamála ber að dæma ákærða til að greiða sakarkostnað máls þessa, en samkvæmt yfirliti Héraðssaksóknar nemur kostnaðurinn 30.432 krónum. Að auki skal ákærði greiða þóknun til skipaðs verjanda síns, S-kk-ef Þ-kk-ef E-kk-ef lögmanns, 508.400 krónur að meðtöldum virðisaukaskatti, en einnig ferðakostnað verjandans að fjárhæð 80.193 krónur.

4. Með málið fór af hálfu ákæruvalds F-kk-nf S-kk-nf B-kk-nf aðstoðarsaksóknari.

Ó-kk-nf Ó-kk-nf héraðsdómari kveður upp dóm þennan.

Dómsorð :

Ákærði, X, sæti fangelsi í fjóra mánuði, en fullnustu refsingarinnar skal frestað og hún niður falla að liðnum þremur árum frá uppkvaðningu dómsins að telja, haldi hann almennt skilorð 57. gr. hegningarlaganna, sbr. 4. gr. laga nr. 22/1955.

Ákærði greiði allan sakarkostnað, 6 19.025 krónur, þ. m. t. sakarkostnað ákæruvaldsins, 30.432 krónur og málflutningsþóknun skipaðs verjanda síns, S-kk-ef Þ-kk-ef E-kk-ef lögmanns, 508.400 krónur að meðtöldum virðisaukaskatti, og einnig ferðakostnað verjandans að fjárhæð 80.193 krónur.